Média-NMHH-oktatás-felsőoktatás   
**Hírközlési labor kialakítását finanszírozta az Óbudai Egyetemen az NMHH**

**Budapest, 2019. október 18., péntek (MTI) - A Nemzeti Média- és Hírközlési Hatóság (NMHH) tizenkét millió forintos támogatásával kapott hírközlési labort az Óbudai Egyetem.**

    A 16 diák- és három tanári  munkaállomást tartalmazó egység a hálózatos eszközök beállításának elsajátításában és az átvitelre gyakorolt hatásuk megértésében segíti az egyetem hallgatóit.  
    Az egység pénteki avatóján Karas Monika, az NMHH elnöke elmondta: korábban 11 egyetemi médiaműhely és két **hírközlési labor**t adományozott a hatóság, ahol a legmodernebb eszközöket használva szerezhetnek versenyképes tudást a hallgatók.  
    Hangsúlyozta: minden esetben az adott intézmény és hallgatói erősségeihez igazítva alakítják ki a támogatás koncepcióját, hogy az adott területen szintet lépjen ezáltal az oktatás, a kutatás.  
    Karas Monika arra emlékeztetett: a labornak helyet adó villamosmérnöki kar olyan hely, ahol "a hálózatokból további hálózatokat építenek", márpedig korunkban a hálózatok a hatékony működés zálogai, ennek minőségét pedig az eszközök minősége mellett a kapcsolódások száma határozza meg.  
    Hasonló az emberi tudás rendezőelve is: ma, amikor mindennél több adattal kell dolgoznunk, kulcsfontosságú azok rendezettsége, rendszerezettsége - jelentette ki, megjegyezve, "csak a strukturált, kezelhető adat a hasznos, a többi csak a helyet foglalja".  
    Kovács Levente, az Óbudai Egyetem rektora kiemelte: komoly segítség az intézmény számára a beruházás, amely a felek további együttműködésének ígéretét is magában rejti.

bly \ bdó \ bpt  
  
***MTI 2019. október 18., péntek 12:42***